**РЕШЕНИЕ**

**№ 1 / 7.06.2022 г.**

На основание чл. 142, ал. 7, изречение второ от Правилника за администрацията в съдилищата, в Административен съд – Габрово, бе разгледана писмена жалба, вписана с вх. № РД-14-180/6.06.2022 г. Жалбата е подадена в служба „Съдебно деловодство“, лично от С. Й. В., ЕГН ----------, с постоянен адрес гр. Габрово, ул. ----------- №---, вх.--, ет.--, ап.--, тел.: ----------------

Жалбоподателят, на основание чл. 142, ал. 7, изречение първо от Правилника за администрацията в съдилищата, оспорва решение по Протокол № 1 от заседание на определената със заповед № РД-06-29/30.05.2022 година комисия за провеждане на обявения конкурс за заемане на една щатна бройка за длъжността „съдебен деловодител“ в Административен съд – Габрово.

С оспореното решение по Протокол № 1, комисията не е допуснала до участие С.В., като е изложила мотиви за това, че кандидатът не отговаря на поставеното специфично условие към кандидатите – минимален успех по български език и литература от дипломата за средно образование - „много добър“ 4,50, изискване, предварително оповестено в заповедта и обявлението, с които е открита процедурата по избор.

В подадената жалба С.В. излага доводи за неоснователност на недопускането ѝ до участие в следващия етап на конкурса за заемане на свободната длъжност „съдебен деловодител“ в администрацията на съда. Твърди, че оценката по български език и литература от дипломата за средно образование не била показателна за нивото на знанията и уменията на кандидата, както и че наличието на по-висока степен на образование – бакалавър, би следвало да се счита за предимство.

 След разглеждане на постъпилата жалба, на основание чл.141, ал.7, изречение второ от ПАС, административният ръководител на Административен съд – Габрово след като прецени допустимостта на жалбата и изложените в нея доводи, намира че тя е допустима, но е неоснователна.

 Административният ръководител на Административен съд – Габрово със заповед № РД-06-25/21.04.2022 г. обявява конкурс за заемане на една свободна щатна длъжност в администрацията на Административен съд - Габрово – за съдебен деловодител. Обявлението за откриването на конкурсната процедура е публикувано на страниците на в. „Сто вести“ в бр.80, на 27.04.2022 година, както и на интернет страницата на съда и на таблото за обявления в сградата на съда на същата дата. В посочената по-горе заповед, както и в публикуваните обявления, изрично са посочени необходимите документи, които следва да бъдат приложени, както и минималните и специфичните изисквания, предвидени в нормативните актове за заемане на длъжността, в съответствие с разпоредбите на чл. 140, ал. 1, т. 2 от Правилника за администрацията в съдилищата. Чл. 140, ал. 1, т. 3 от ПАС дава възможност на административния ръководител да постави допълнителни специфични изисквания към кандидатите, които да гарантират назначаването на съдебни служители, чиито качества да отговарят изцяло на изискванията за изпълнението на конкурсната длъжност. Първоначално заложените изисквания към кандидатите, както минималните, така и специфичните, са изцяло съобразени, както с духа на закона, така и с неговата цел.

Твърдението на жалбоподателя, че наличието на диплома за висше образование е предимство и че оценката по български език от средното образование не е показателна за нивото на знания е неоснователно. Поставеното изискване за минимален успех по български език от дипломата за средно образование – 4,50 е необходимо с оглед преценка на основните познания на кандидатите по български език и литература. Административният ръководител счита, че тъй като задълженията на конкурсната длъжност са свързани с изготвяне на документи, е необходимо кандидатите да имат много добри познания по български език. Наличието на висше образование, без значение степента му, съгласно първоначално заложените условия, е предимство, но при равни условия, след съответствие с всички останали, първоначално заложени, изисквания към кандидатите.

 Жалбата е неоснователна по изложените по-горе мотиви и следва да бъде отхвърлена.

С оглед изложеното по-горе

 **О Т Х В Ъ Р Л Я М**

Жалба с вх. № РД-14-180/6.06.2022г., подадена в служба „Съдебно деловодство“, лично от С.Й.В., ЕГН ------------, с постоянен адрес гр. Габрово, ул. ---------- №--, вх.--, ет.--, ап.--, тел.: -----------, в качеството ѝ на участник в конкурс за заемане на една щатна длъжност „съдебен деловодител“ в Административен съд – Габрово.

На основание чл. 142, ал.7, изречение второ, настоящото решение е окончателно.

**ГАЛИН КОСЕВ /п/**

административен ръководител -

 председател на

 Административен съд – Габрово